**Tzu Chi** (kiin.: 慈濟; pinyin: *Cí Jì*) on Taiwanista lähtöisin oleva buddhalainen hyväntekeväisyysjärjestö, jonka perustaja ja hengellinen johtaja on nunna Cheng Yen. Järjestö on perustettu 1966 ja se noudattaa mahayana-buddhalaisuuden oppeja.

Historia
--------

1960-luvulla Cheng Yen aloitti toiminnan täysipäiväisenä nunnana. Yhdessä seuraajiensa kanssa Cheng pani syrjään 50 senttiä joka päivä.

Tzu Chi lähti liikkeelle Hualienista, joka sijaitsee Taiwanin itärannikolla. Alue oli pitkään muuta maata paljon alikehittyneempi.

Vuonna 1966 Cheng vieraili sairaalassa ja näki verta, jonka kerrottiin olleen alkuperäisväestöön kuuluneen naisen synnytyskomplikaatioista. Naista ei otettu sairaalaan, koska tällä ei ollut varaa maksaa 8000 dollarin sairaalamaksua. Tämä sai Chengin miettimään, miten voisi auttaa vähävaraisia.

Cheng Yen muotoili Tzu Chin toiminnan periaatteiksi ns. kymmenen periaatetta, jotka ovat sovellettu versio viidestä periaatteesta, jotka ovat osa perinteistä buddhalaisuutta:

* Älä tapa
* Älä varasta
* Älä tee huorin
* Älä valehtele
* Älä käytä alkoholia
* Älä tupakoi, käytä huumeita tai betelpähkinöitä
* Älä pelaa uhkapelejä tai veikkaa
* Kunnioita vanhempiasi ja ole puheissasi ja asenteissasi maltillinen
* Noudata liikennesääntöjä
* Älä osallistu politiikkaan tai mielenosoituksiin

Toiminta nykyään
----------------

Nykyisin järjestö on Taiwanin suurin buddhalainen järjestö sekä suurin maanomistaja. Vuonna 2015 Tzu Chin omaisuus oli arviolta 70 miljardia Taiwanin dollaria. Vapaaehtoiset tunnistaa valkoisista housuista sekä tummansinisestä paidasta. Naisille on saatavilla myös täysin sininen mekko.

### Sairaalat ja yliopisto

Ensimmäinen Tzu Chin sairaala avasi ovensa vuonna 1968 Hualienissa. Aluksi sairaalaan oli vaikea saada lääkäreitä syrjäisestä sijainnista johtuen.

Lääketieteen opetus aloitettiin vuonna 1994. Tzu Chi -yliopisto aloitti toimintansa vuonna 2000. Nykyisin yliopisto vastaa opetuksesta aina päiväkodista tohtorin tutkintoon. Yliopisto sijaitsee Hualienissa.

Tzu Chi kampanjoi aktiivisesti myös luuydinluovutusten puolesta ja sai Taiwanin valtion sallimaan luuydinsiirteen vuonna 1993. Tämän jälkeen Tzu Chi perusti kantasolukeskuksen, joka yhdistää luovuttajat ja tarvitsijat sekä tekee tutkimusta aiheen tiimoilta.

### Katastrofiapu

Ulkomailla näkyvä osa Tzu Chin toimintaa on katastrofiapu, jota annetaan esimerkiksi luonnonkatastrofien iskemille alueille ympäri maailmaa. Tzu Chin katastrofiapu sai alkunsa vuonna 1991 ja järjestö oli näkyvästi mukana vuoden 2004 Intian valtameren tsunamin ja vuoden 2005 Pakistanin maanjäristyksen tuhoalueilla.

Apua on annettu myös Taiwanissa, kuten maan junaonnettomuudessa huhtikuussa 2021, jolloin Tzu Chin vapaaehtoisia oli paikalla 50.

### Kierrätys

Tzu Chi kannustaa jäseniään kierrättämään. Esimerkki Tzu Chin harjoittamasta kierrätyksestä ovat Neihun kierrätyskeskuksessa valmistetut peitot, joita valmistetaan muovipulloista, ja lähetetään sitten avustustyöntekijöiden matkassa maailmalle. Peittojen valmistus aloitettiin vuonna 2006. Kaksi vuotta myöhemmin peittoja oli valmistettu jo 152 000 kappaletta.

Järjestön organisoimaa kierrätystoimintaa on kritisoitu siitä, että se vie toimeentulon Taiwanin pienituloisilta roskien keräilijöiltä. Myös julkisten paikkojen siivouksesta vastaavat yritykset ovat kritisoineet Tzu Chin vapaaehtoisten kierrätystoimintaa.

Kierrätyskeskuksien tuloilla rahoitetaan osittain Da Ai -televisiokanavaa.

### Da Ai -televisiokanava

Tzu Chi hallinnoi myös televisiokanavaa nimeltä Da Ai (kiin. 大愛 "suuri rakkaus"). Kanava sai alkunsa vuonna 1998, kun Tzu Chi halusi tarjota mainoksista vapaa TV-kanavan, jossa ei olisi väkivaltaa, sotaa tai hyväksikäyttöä. Kanava lähettää arkiaamuisin Cheng Yen emännöimän 25-minuuttisen buddhalaisen ohjelman. Lisäksi TV-kanava tuottaa ei-poliittisia uutisia.

Galleria
--------

* Tzu Chi -yliopisto kuvattuna vuonna 2014Tzu Chi -yliopisto kuvattuna vuonna 2014
* Järjestön koju taiwanilaisen lukion pihallaJärjestön koju taiwanilaisen lukion pihalla
* Ensiavun sisäänkäynti Tzu Chin sairaalassa DalinissaEnsiavun sisäänkäynti Tzu Chin sairaalassa Dalinissa
* Vapaaehtoisia vuonna 2007Vapaaehtoisia vuonna 2007

Lähteet
-------

1. 1 2  Tzu Chi Foundation: Biography of Dharma Master Cheng Yen *www.tzuchi.org.tw*. Viitattu 20.6.2021. (englanniksi)
2. 1 2  DISCOVERY Channel: Master Cheng Yen and Tzu Chi  22.6.2013. Tzu Chi English. Viitattu 20.6.2021. (englanniksi)
3. ↑  The Spirit of the Ten Tzu Chi Precepts *www.tzuchi.org.tw*.  2011. Viitattu 20.6.2021. (englanniksi)
4. ↑  Religion in Taiwan: When Faith and Money Collide *The News Lens International Edition*.  21.10.2015. Viitattu 20.6.2021. (englanniksi)
5. ↑  QA Community Volunteerism | Tzu Chi *tzuchiculture.org*.  2.11.2018. Viitattu 20.6.2021. (englanniksi)
6. 1 2 3 4 5  Life of the "Mother Teresa of Asia" *Olbios*.  26.1.2016. Viitattu 20.6.2021. (englanniksi)
7. ↑  TCU’s Uniqueness – Tzu Chi University *tcueng.tcu.edu.tw*. Viitattu 20.6.2021. (kiinaksi)
8. ↑  Tzu Chi University *Times Higher Education (THE)*.  21.5.2021. Viitattu 20.6.2021. (englanniksi)
9. ↑  Buddhist Tzu Chi Foundation Provides Financial Aid to Bushfire Victims in Australia *Buddhist Door*.  20.12.2019. Viitattu 21.6.2021. (englanniksi)
10. ↑  51 Dead in Taiwan’s Deadliest Train Accident *thediplomat.com*. Viitattu 20.6.2021. (englanniksi)
11. ↑  An Enlightening Visit to a Recycling Station *Medium*.  23.9.2020. Viitattu 20.6.2021. (englanniksi)
12. ↑  A Greener Blanket *www.tzuchi.org.tw*.  2008. Viitattu 20.6.2021. (englanniksi)
13. ↑  Tzu Chi said to steal from poor *Taipei Times*.  23.4.2014. Viitattu 20.6.2021. (englanniksi)